Ministerstvo pôdohospodárstva Slovenskej republiky 

Hodnotenie  PLNENIA programového  vyhlásenia  vlády  SR 
(úlohy na rok 2001)

Úlohy vyplývajúce z Programového vyhlásenia vlády za oblasť  pôdohospodárstva a vidieckej politiky sa ku koncu roku 2001 plnili  nasledovne:
1.	Stabilizácia poľnohospodársko-potravinárskeho komplexu a trhu s potravinami v záujme vytvorenia predpokladov na zabezpečenie primeranej dôchodkovosti a štrukturálnej stability podnikateľských subjektov
Plnenie: V nadväznosti na strednodobý program rozvoja poľnohospodárstva a potravi-nárstva do roku 2010, ktorý bol prerokovaný vo vláde SR v decembri 1999,  bola vypracovaná  a vo vláde SR v septembri 2000 schválená Koncepcia agrárnej a potravinovej politiky do roku 2005 (uzn. vl. SR č.723/2000). Koncepcia určuje základné smery a cesty agropotravinovej politiky v období pred vstupom do EÚ; jednou z prvoradých úloh vyplývajúcich z koncepcie sú  opatrenia na stabilizáciu agropotravinového komplexu. 
Súčasne sú vypracovávané dielčie koncepcie a komoditné rozvojové programy. Na porade vedenia MP SR  boli postupne prerokované a schválené: “Koncepcia ochrany a využívania poľnohospodárskeho pôdneho fondu”, “Koncepcia chovu HD”, “Koncepcia chovu ošípaných”, ”Koncepcia chovu oviec” a “Koncepcia chovu hydiny”.. V  decembri 2000  bola schválená na porade vedenia MP SR: “Koncepcie politiky  informatizácie rezortu”  a v júni 2001 “Koncepcia výskumu a vývoja v rezorte pôdohospodárstva do roku 2005”, ktorá po schválení  bola predložená MŠ SR. 
Jednou z prvoradých úloh rezonujúcich v týchto dokumentoch je stabilizácia  agropotravinového komplexu. V rámci koncepcie boli navrhnuté niektoré systémovejšie    opatrenia ako je odklad splátok starých úverov na obdobie 5 – 10 rokov s čiastočným oddĺžením úverov na TOZ, vytvorenie uceleného systému financovania prevádzkových potrieb od založenia úrody až po zber a skladovanie, prepracovanie a dôslednejšie využitie systému verejných skladov,  urýchlenie reštrukturalizácie poľnohospodárskych a potravinárskych podnikov, zníženie daňového zaťaženia, dopracovanie a účinnejšie využitie systému hypotekárnych úverov, využitie systému záruk Slovenskej záručnej a rozvojovej banky a ŠPFPP na financovanie investícií v poľnohospodárstve a potravinárstve, ako aj  bonifikácia úrokov z dotácií. 
Ministerstvo pôdohospodárstva SR s cieľom vytvárania podmienok pre zlepšenie financovania poľnohospodárskej výroby, ale aj na podporu investovania  vypracovalo  materiál “Návrh na osobitný systém úverových podmienok pre poľnohospodárstvo po roku 2000”, ktorý bol  prerokovaný a schválený vo vláde SR (č. uzn. vl. 1038/2000). Na základe toho sa  už pre rok 2001  v rámci výnosu č.3809/2/2000-100, o podpore podnikania v  poľnohospodárstve a jeho novely resp. doplnku zo septembra 2001 rieši zníženie priameho úverového zaťaženia poľnohospodárov cez bonifikáciu úrokov z poskytnutých úverov -  nielen krátkodobých, ale aj dlhodobejších na päť, prípadne viac rokov. 
V nadväznosti na uznesenie vlády SR č. 1038/2000 -  v  októbri 2001  porada vedenia MP SR prerokovala  a schválila  “Návrh legislatívneho zámeru návrhu zákona na zriadenia katastrofického fondu na úhradu nepoistiteľných škôd v rezorte pôdohospodárstva”. 
Bol prijatý aj osobitný systém riešenia tzv. “starého bloku úverov” evidovaných v Konsolidačnej banke Bratislava. Vytvárajú sa zároveň predpoklady na rozšírenie záručných mechanizmov v oblasti poskytovania záruk na prevádzkové úvery a zmenky v Slovenskej záručnej a rozvojovej banke. 
V oblasti daní v pripravovanom zákone o dani z nehnuteľností požaduje sa zavedenie 0,45% sadzby dane z ornej pôdy a 0% sadzby dane  u TTP.  Od 1.11.2001 bola zrušená spotrebná daň pre tiché  vína.
Ďalšou oblasťou, kde sa už v roku 2000 pristúpilo k niektorým čiastkovým zmenám je poskytovanie  dotácií. Ide predovšetkým o programovejšie cielenie jednotlivých titulov, zlepšenie kontroly či kontrolovateľnosti ich poskytovania a niektoré ďalšie upresnenia. Ale došlo aj k zmene  niektorých titulov, napr. poskytovanie kvalitatívnych prémií v súlade s novými trhovými poriadkami, financovania a skladovania biologických zásob, podpora nákupu novej techniky, podpora účasti na výstavách gestorovaných MP SR (z 50% na 70%) a pod. V júni 2000 prerokovalo vedenie ministerstva materiál “Návrh celkovej filozofie podpornej politiky štátu v poľnohospodársko-potravinárskom komplexe”, platnej od roku 2001. V nadväznosti na toto bol pre rok 2001 vypracovaný nový “Výnos o podpore podnikania v poľnohospodárstve č. 3809/1/2000 - 100, č. 3809/2/2000 – 100”, ktorý bol   novelizovaný  22.septembra 2001 č. 2367/1/2001-100, č. 2367/2/2001-100. 
Základným cieľom novej podpornej politiky, v duchu novej koncepcie, je zosúladenie všetkých podporných nástrojov, príprava dlhodobejšieho a ucelenejšieho systému poskytovania finančných podpôr, sprehľadnenie a kontrolovateľnosť tokov peňazí a zbližovanie slovenskej agrárnej politiky so spoločnou agrárnou politikou EÚ.   V znevýhodnených oblastiach pôjde predovšetkým o prechod na viacúrovňovú podporu, to znamená oddelenie podpory zameranej na udržiavanie krajiny a plnenie environmentálnych úloh od podpory poľnohospodárskej výroby. 
Pre rok 2002 sa počíta so zrušením priamej dotácie na nákup strojov a technológií (pre rastlinnú výrobu) a zvýrazňuje sa bonifikácia úrokov na poskytnuté prevádzkové a investičné úvery.
2.	Zlepšenie využitia produkčného potenciálu pôdy s cieľom  zvýšenia efektívnosti a konkurencieschopnosti poľnohospodárstva a potravinárstva
Plnenie: Na zlepšenie celkovej konkurencieschopnosti poľnohospodárstva smeruje celý rad opatrení realizovaných v nadväznosti na rozpracovanie Programového vyhlásenia vlády, Zelenej správy i ďalších koncepčných dokumentov (koncepcia agrárnej a potravinovej politiky, návrh reštrukturalizácie potravinárskeho priemyslu a ďalšie). Opatrenia možno rozdeliť do 2 skupín: aktívne a pasívne. 
Priebežne sa pracuje na realizácii aktívnych opatrení, medzi ktoré možno zahrnúť opatrenia v oblasti podpornej politiky, v oblasti organizovania trhu, daňových opatrení, riešenia v oblasti zlepšenia finančných tokov, podpory exportu, ale aj v oblasti inštitucionálnych opatrení, ako  napr. zriadenie rezortnej marketingovej agentúry, prestavba ŠFTR, dobudovanie poradenských štruktúr, zlepšovanie monitorovacích a informačných zdrojov, zlepšenie kontroly kvality a pod. 
Pasívne opatrenia spočívajú v zavádzaní ochranných opatrení, ktoré čiastočne zabraňujú dovozom tovaru zo zahraničia.
V nadväznosti na výskyt BSE, slintačky a krívačky sa  u nás zaviedli aktívnejšie opatrenia na zachovanie zdravotnej nezávadnosti krmív a na zabránenie  šíreniu choroby. Osobitné nariadenia v tomto smere boli vydané v oblasti výživy zvierat, v zahraničnom obchode, v spracovaní jatočných zvierat a špeciálneho rizikového odpadu.
 Významnou podmienkou zvyšovania efektívnosti a konkurencieschopnosti agropotravinárskej produkcie je trvalé zabezpečovanie zdravotnej neškodnosti produkcie. Zhodnotenie stavu v zabezpečovaní úlohy za rok 1999 bolo vykonané v Správe o sledovaní výskytu cudzorodých látok v potravinovom reťazci a o systéme zabezpečenia kvality analýz (AQA) v rezorte pôdohospodárstva, ktorá bola prerokovaná na 23. porade vedenia 12.7.2001.
	Správa o vyhodnotení kvality a mikrobiálnej kontaminácie v potravinárstve za rok 1999 (16. porada vedenia 17.5..2001) poskytuje prehľad o dosahovanej kvalite zisťovanej orgánmi potravinového dozoru.  Jeho súčasťou bolo i vyhodnotenie Programu zvyšovania kvality poľnohospodársko-potravinárskej produkcie. 
	V súlade s uznesením vlády SR č. 325/1996 bol zriadený Slovenský kódexový výbor pre potraviny, o činnosti ktorého bola vo februári 2000 informovaná vláda SR. Je potrebné však pripomenúť, že v súlade s uznesením vlády SR č. 694/2000, ktoré bolo prijaté k Auditu štátnej správy, sa navrhovalo zníženie počtu poradných orgánov vlády (medzi ktoré bol Slovenský kódexový výbor pre potraviny zaradený). Uznesením vlády SR č.213 zo 7. marca 2001 bol Slovenský kódexový výbor pre potraviny, ako poradný orgán vlády SR, zrušený. Predpokladá sa jeho zachovanie ako poradného orgánu ministra, nakoľko jeho pôsobenie je v oblasti medzinárodnej i národnej legislatívy opodstatnené.
Ďalej boli vypracované a schválené dokumenty: ”Inovácia programu produkčný potenciál poľnohospodárskej pôdy a jeho využívanie”, “Program rozvoja pôdoochranných technológií”, “Rozvojové programy pestovania liečivých rastlín, obilovín, olejnín, cukrovej repy a zemiakov”, “Správa o vyhodnotení kvality a mikrobiálnej kontaminácie v potravinárstve za rok 1999” a “Vyhodnotenie Programu zvyšovania kvality poľnohospodársko-potravinárskej produkcie”. Poľnohospodárska prax je pravidelne informovaná o odporúčaných plochách obilovín.
3.	Podporiť konsolidáciu vlastníckych pomerov a ukončenie transformácie družstiev a rozvoj družstiev vlastníkov, vrátane podpory trhu s pôdou
Plnenie: Podľa Koncepcie usporiadania pozemkového vlastníctva v SR, schválenej vládou SR v r. 1993 a jej organizačného zabezpečenia z r. 1994 - MP SR zabezpečuje usporiadanie pozemkového vlastníctva v 1195 katastrálnych územiach a v ďalších 118 katastrálnych územiach, ktoré boli rozpracované do r. 1993. Celkom  bolo k 31.12.2000 rozhodnutím správneho orgánu schválených 901 registrov a zapísaných 769 registrov. Úrad geodézie, kartografie  a katastra SR zabezpečuje konanie o obnove niektorých pozemkov a právnych vzťahov k ním v 2308 katastrálnych územiach.  

Usporiadanie pozemkového vlastníctva konaním o pozemkových úpravách na území Slovenska neprebieha v potrebnom rozsahu, z dôvodu nedostatočnej finančnej podpory potrebnej na práce spojené s ich realizáciou. Celkove bolo na obdobie rokov 1999 až 2001 zo štátneho rozpočtu na krytie nákladov súvisiacich s prácami na obnove evidencie pozemkov vyčlenených 626 mil. Sk. Podľa “schváleného organizačného zabezpečenia usporiadania pozemkového vlastníctva”, malo byť na tieto účely vyčlenených celkom 1,632 mld. Sk. 
Na základe schválenej novely zákona č. 180/1995 Z.z. bol vypracovaný a vo vláde SR v decembri 2000 prerokovaný materiál “Aktualizácia Koncepcie usporiadania pozemkového vlastníctva v SR a  organizačného zabezpečenia projektu usporiadania pozemkového vlastníctva” s cieľom ukončiť toto usporiadanie vlastníctva  do roku 2005.
Vysporiadanie vlastníctva pozemkov v zastavaných areáloch , hospodárskych dvoroch sa bude riešiť v rámci novelizácie zákona SNR číslo: 330/1991 Zb. o pozemkových úpravách, usporiadaní pozemkového vlastníctva, okresných úradoch, pozemkovom fonde a o pozemkových spoločenstvách a zákon číslo: 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisoch.
Problematiku rieši aj podprogram slovensko-nemecko-francúzskeho twinningového projektu Phare pod číslom SR 98/1B/A6/02 “Príprava na spoločnú poľnohospodársku politiku EÚ”. Podprogram sa zaoberá analýzou východiskovej situácie pozemkových úprav v SR, odporúčaniami na zlepšenie politiky v tejto oblasti a posilnením zodpovedných inštitúcií, zlepšením legislatívy a školeniami slovenských odborníkov.
Usporiadanie  pozemkového vlastníctva a scelenie rozdrobenej držby pôdy  je jednou z prvoradých predpokladov pre vykonanie žiadúcich  štrukturálnych zmien a konsolidácie podnikania v poľnohospodárstve. Súčasťou tohto procesu je aj podpora  konsolidácie vlastníckych pomerov a ukončenie transformácie družstiev a rozvoj družstiev vlastníkov, vrátane podpory trhu s pôdou a príprava legislatívnej úpravy dlhodobého nájmu poľnohospodárskej pôdy. 
Podpore konsolidácie  vlastníckych pomerov je venovaný samostatný program novej koncepcie, v rámci ktorého sa ráta aj s podporou nákupu družstevných majetkových podielov, dlhodobými pôžičkami na nákup pôdy, ale aj podporou urýchlenia registrácie vlastníckych práv a vykonanie pozemkových úprav i s pomocou programu SAPARD.   
4.	Diverzifikáciou poľnohospodárskej výroby podporíme rozvoj vidieka
Plnenie: Ministerstvo poľnohospodárstva SR v roku 1997 pripravilo Návrh koncepcie rozvoja vidieka, ktorú vláda schválila v roku 1998. Jej základnými cieľmi bolo:
-	zlepšenie kvality života vidieckeho obyvateľstva,
-	zabezpečenie dostatku pracovných príležitostí a  primeraných príjmov aj pre odľahlé a znevýhodnené regióny, 
-	zachovanie ekologického prístupu a trvalo udržateľný rozvoj vidieckych oblastí. 
V koncepcii rozvoja vidieka boli stanovené základné rámce a princípy, ktoré sa premietli  do Plánu rozvoja vidieka schváleného vládnym uznesením č.1007 zo 17.novembra 1999.  
Podpora modernizácie a diverzifikácie  v záujme rozvoja podmienok pre zlepšenie zamestnanosti a života na vidieku boli a sú  zahrnuté v dotačných tituloch súčasnej podpornej politiky rezortu1) (dotácie na podporu reštrukturalizácie poskytované podnikateľom v horských a iných poľnohospodársky znevýhodnených oblastiach, dotácie na rozvoj agroturistiky, vidieka a diverzifikáciu ekonomických aktivít, dotácie na chov kráv bez trhovej produkcie mlieka, dotácie na chov oviec a kôz, dotácie na racionalizáciu energetického hospodárstva, dotácie na realizáciu ekologických opatrení a pod.). S obdobnými titulmi, prípadne ich rozšírením sa počíta aj v rámci programov  Koncepcie agrárnej a potravinovej politiky SR do roku 2005. Na realizáciu programov pre podporu hospodárenia v horších prírodných podmienkach, energetiku a ekológiu  boli v rokoch 1999 až 2001  vyčlenené  finančné prostriedky spolu  v objeme  10,3 mld. Sk. 
Aktivity investičného a neinvestičného charakteru zamerané na podporu pre vidiecke oblasti boli a sú realizované a zabezpečované aj  z finančných prostriedkov Štátneho fondu ochrany a zveľadenia poľnohospodárskeho pôdneho fondu  SR (ŠFOZ PPF) a Štátneho podporného fondu  pôdohospodárstva a potravinárstva (ŠPFPP). V rokoch  1999 až 2001 boli zo  ŠFZ PPF poskytnuté finančné prostriedky celkom v objeme 2,6 mld. Sk  v zmysle platnej smernice fondu, z toho: na zúrodnenie a obnovu TTP, vrátane komplexného zúrodnenia vrátane ťažkých pôd – 673,9 mil. Sk, likvidácia starých kultúr – 203, 6 mil. Sk a na melioračné vápnenie a zvyšovanie org. látok – 394,2 mil. Sk. V rokoch  1999, 2000  a do konca októbra 2001 boli zo  ŠPFPP poskytnuté finančné prostriedky celkom v objeme  2,3 mld. Sk  v zmysle platnej smernice fondu (návratné pôžičky a úhrady časti úrokov). Napríklad na  rekonštrukcie objektov rastlinnej a živočíšnej výroby – 678, 1 mil. Sk, na nákup novej poľ. techniky a technológií – 526,5  mil. Sk, na rekonštrukcie a výsadbu sadov, vinohradov, chmeľníc a plantáží – 151,4 mil. Sk. 
V rámci predvstupového programu SAPARD je v  rámci priority  “Trvalo udržateľný rozvoj vidieka” schválené  aj opatrenie “Diverzifikačné činnosti vo vidieckom priestore” .Ide o investičnú podporu zacielenú do oblastí poľnohospodárstva, lesníctva a vidieckej ekonomiky. 
Problematikou sa zaoberal aj projekt FAO/ SR č. TCP/SLO/8922 “Stratégia prispôsobenia sa poľnohospodárstva a vidieka” so záverečným workshopom dňa 27.06.2000.
Aktivity na stabilizáciu poľnohospodárstva a zvyšovanie jeho konkurencieschopnosti sledujú aj cieľ udržať zamestnanosť na vidieku, osobitne v poľnohospodársky znevýhodnených oblastiach, kde sa dôraz kladie na diverzifikáciu činností v záujme vytvárania dodatočných pracovných miest a alternatívnych zdrojov príjmov.
5.	Podpora reštrukturalizácie potravinárskeho priemyslu  s cieľom zlepšenia využitia spracovateľských kapacít
Plnenie: Súčasťou Koncepcie agrárnej a potravinovej politiky do roku 2005, ktorú schválila vláda  SR je “Návrh reštrukturalizácie potravinárskeho priemyslu”. Ide najmä o zníženie nadbytočných kapacít, ktoré nedokážu obstáť v konkurenčnom boji na domácom a medzinárodnom trhu, a podporu modernizácie a technickej inovácie s cieľom zlepšenia využitia kapacít a zlepšenia hygieny výroby potravín a zvýšenia celkovej konkurenčnej schopnosti.
Na rokovanie vlády bol dňa 29.5.2000 predložený materiál “Správa o ekonomickom zvýhodnení produkcie potravinových zložiek, u ktorých program ozdravenia výživy obyvateľov SR predpokladá zvýšenie ich spotreby”. Materiál informuje o uplatňovaní ekonomického zvýhodňovania produkcie potravinových zložiek formou dotácií a zároveň sa alternatívne navrhujú úpravy sadzieb DPH u vybraných dvoch potravín.
V nadväznosti na “Rozpracovanie a konkretizáciu opatrení na realizáciu koncepčných zámerov a stanovených cieľov – koncepcie agrárnej a potravinovej politiky do roku 2005”(schválený uzn. vl. SR č. 723/2001) sa budú realizovať strategické ciele premietnuté v návrhu reštrukturalizácie potravinárskeho priemyslu v jednotlivých jeho odvetviach v období rokov 2001 až 2005. V roku 2001 sa skvalitnila úroveň spracovania surovín, zmodernizovali sa strojno-technologické zariadenia a zlepšili sa podmienky v oblasti hygieny a sanitácie v súlade s požiadavkami EÚ.
6.	Vypracovanie Programu rozvoja poľnohospodárstva a potravinárstva, lesníctva a vodného hospodárstva na najbližších 10 rokov
Plnenie: Program rozvoja  poľnohospodárstva a potravinárstva, lesníctva a vodného hospodárstva do roku 2010 boli prerokované vo vláde SR v mesiaci december 1999. Nadväzne na to bol vypracovaný  návrh Koncepcie agrárnej a potravinovej politiky SR do roku 2005 a Koncepcie lesníckej politiky SR do roku 2005. Obidve koncepcie boli prerokované a schválené  v septembri 2000 vo vláde SR .Koncepcia vodohospodárskej politiky SR do roku 2005 bola vzhľadom na potrebu doriešenia niektorých špecifických problémov dopracovaná do konca roku 2000 a predložená v decembri na prerokovanie do poradných orgánov vlády SR Vláda ju schválila 9.5.2001 uznesením č. 404  a NR  SR dňa 13.6.2001 uznesením č. 1477.
Program rozvoja... predstavuje  dlhodobejší strategický dokument  prognosticko-koncepčného charakteru, ktorý na základe analýzy  a zváženia vonkajších a domácich vplyvov   predikuje  základné smery  rozvoja  v odvetviach  rezortu pôdohospodárstva v nasledujúcom desaťročí. 
7.	V nadväznosti na novú spoločnú poľnohospodársku politiku EÚ (Agenda 2000) rozpracovať poľnohospodársku politiku a vytvoriť predpoklady na čerpanie prostriedkov zo štrukturálnych fondov EÚ  (SAPARD)
Plnenie: Jednou zo základných priorít novo pripravenej Koncepcie agrárnej  a potravinovej politiky do roku 2005 je harmonizácia legislatívnych a inštitucionálnych štruktúr a  príprava na vstup do EÚ v súlade s Národným programom pre prevzatie Acquis communautaire a ďalších dokumentov. 
V oblasti vidieckej politiky je východiskovým dokumentom  Koncepcia rozvoja vidieka, ktorá bola koncom roka 1998 schválená vládou SR, kde boli sformulované základné ciele a priority rozvoja vidieka s využitím  poznatkov z európskych zásad politiky rozvoja vidieka (Európska charta pre vidiecke oblasti).
Od roku 1995 pracuje rezort  na riešení metodických otázok zatriedenia slovenského poľnohospodárskeho územia podľa kritérií uplatňovaných v štrukturálnej politike EÚ. Boli vypracované viaceré varianty klasifikácie, pri použití dostupných informácií a charakteristík znevýhodnenia poľnohospodárskych pozemkov. 
V Agende 2000 je na  pomoc kandidátskym krajinám pri reštrukturalizácii poľnohospodárstva a rozvoja vidieka jednou z prvoradých úloh  využitie predvstupovej pomoci EÚ  v rámci programu SAPARD. Vyhlásenie programu SAPARD je zo strany EK podmienené schválením Národného plánu rozvoja vidieka (v súčasnosti: “Plán rozvoja poľnohospodárstva a vidieka”) ,  vytvorením právneho – administratívneho a rozpočtového rámca, ako aj zriadením akreditovanej platobnej agentúry.
Plán rozvoja poľnohospodárstva a vidieka SR bol schválený vo vláde SR ešte 17.11.1999; EK  ho  schválila 17.11.2000 a tým bol schválený  program SAPARD pre SR. 
Opatrenia podporované v rámci programu SAPARD sú vo forme sektorového operačného programu súčasťou Národného plánu regionálneho rozvoja, ktorý spolu s Národným plánom pre prevzatie Acquis communautaire budú základnými dokumentami formulujúcimi ciele a smery predvstupovej stratégie Slovenska a realizácie predvstupovej pomoci EÚ v rámci programov PHARE, ISPA a SAPARD.
V tomto  Pláne... boli po rokovaniach s EK schválené nasledovné priority a opatrenia:
•	Zlepšenie poľnohospodárskeho výrobného sektoru, vrátane potravinárskeho priemyslu   
priorita bude riešená cez opatrenia:
­	investície do poľnohospodárskych podnikov
­	zlepšenie spracovania a predajnosti poľnohospodárskych a rybích výrobkov 
­	podpora zakladania odbytových organizácií výrobcov
•	Trvalo udržateľný rozvoj vidieka
pomocou  opatrení zameraných na: 
­	diverzifikačné činnosti vo vidieckom priestore 
­	lesné  hospodárstvo,
­	poľnohospodárske výrobné postupy smerujúce k ochrane životného prostredia a krajiny   
­	pozemkové  úpravy.
•	Rozvoj ľudských aktivít 
schválené boli nasledovné opatrenia: 
­	rozvoj ľudských zdrojov 
­	technická pomoc
Podrobnejšiu špecifikáciu jednotlivých programov a kritériá pre ich využitie obsahuje Nariadenie vlády SR o rozvojových programoch poľnohospodárstva a vidieka, ktoré vyšlo v Zbierke zákonov pod č. 316 z 18 júla 2001. 
MP SR na základe uznesenia vlády SR č. 815 (z 22.9.1999) zriadilo k 1.12. 1999 Slovenskú platobnú agentúru. K 1.7.2000 bol rozšírený jej predmet činnosti a názov zmenený na Agentúru SAPARD. Podľa nového harmonogramu sa jej akreditácia Európskou komisiou predpokladá začiatkom roku 2002 s tým, že od roku 2002 sa už predpokladá priame vykonávanie platieb touto Agentúrou. 
8.	Zvážiť prípravu zákona o osobitných úverových podmienkach pre poľnohospo-dárstvo
Plnenie: Po dohode s MF SR  vypracovalo MP SR materiál “Návrh na osobitný systém úverových podmienok pre poľnohospodárstvo po roku 2000”, ktorý schválila vláda SR uznesením  č. 1038/2000. Na základe toho MP SR už pre rok 2001 rieši zníženie priameho úverového zaťaženia poľnohospodárov cez bonifikáciu úrokov z poskytnutých úverov, vrátane úverov na skladiskové a tovarové záložné listy v rámci dotácií do poľnohospodárstva  (Výnos MP SR 3809/2/2000-100,  ktorý bol novelizovaný v septembri 2001). 
V nadväznosti na toto uznesenie MP SR pripravilo a v mesiaci október 2001 vo vedení MP SR prerokovalo “Návrh legislatívneho zámeru návrhu zákona na zriadenia katastrofického fondu na úhradu nepoistiteľných škôd v rezorte pôdohospodárstva”, ktorý bol následne predložený Ministerstvu financií SR na stanovisko.
9.	Riešiť tzv. ”starý blok úverov”
Plnenie: V roku  2000 sa pristúpilo  k riešeniu vysokej zadĺženosti reštrukturalizáciou bankových úverov. Došlo k presunutiu klasifikovaných úverov z reštrukturalizovaných bánk (VÚB, Slovenská sporiteľňa, IRB) do Konsolidačnej banky. Prijatý bol  osobitný systém riešenia tzv. “starého bloku úverov” evidovaných v Konsolidačnej banke Bratislava v tom zmysle, že boli vypracované nové zmluvy medzi touto bankou a zainteresovanými poľnohospodárskymi subjektami s tým, že sa splátky istiny a doteraz nezaplatených úrokov tohto úveru odkladajú až do roku 2006. Vytvárajú sa zároveň predpoklady na rozšírenie záručných mechanizmov v oblasti poskytovania záruk na prevádzkové úvery a zmenky v Slovenskej záručnej a rozvojovej banke. 
10.	Nástroje podporného mechanizmu (dotácie, prostriedky zo štátnych fondov) rozpracovať do jednotlivých programov s cieľom ich efektívnejšieho využitia v produkčných oblastiach
Plnenie: Podporné opatrenia na realizáciu  cieľov a zámerov agrárnej a potravinovej politiky do roku 2005 sú členené do 5 pilierov a 13 programov obsahujúcich konkrétne systémy postupu a základné nástroje na ich realizáciu; tieto budú rozpracované do osobitných vykonávacích predpisov. Opatrenia súvisiace s riešením  podporných mechanizmov  sú konkretizované  formou úloh  v “Rozpracovaní a konkretizácii opatrení na realizáciu koncepčných zámerov a stanovených cieľov – koncepcie agrárnej a potravinovej politiky do roku 2005”, ktoré  schválila vláda SR v máji 2001 (č. uzn. vl. 378/2001)  a tieto  sa budú zabezpečovať v období rokov 2001 až 2005.
Podpora programov zameraných na rozvoj  rastlinnej a živočíšnej výroby je  obsiahnutá   v príslušných tituloch  Výnosu č. 3809/1/2000 - 100, č. 3809/2/2000 – 100 – platného od  januára 2001 a jeho novely zo septembra 2001. V rokoch 1999 až 2001 bolo, v rámci celkového objemu dotačných prostriedkov  – 24,8 mld.  Sk, poskytnuté na rozvojové  programy v RV a ŽV – 5,0 mld. Sk.
Aktivity zamerané na podporu rozvojových programov v rastlinnej a živočíšnej výrobe sú realizované a zabezpečované aj  z finančných zdrojov Štátneho fondu ochrany a zveľadenia poľnohospodárskeho pôdneho fondu  SR (ŠFOZ PPF) a Štátneho podporného fondu  pôdohospodárstva a potravinárstva (ŠPFPP) v zmysle platných smerníc týchto fondov (podrobnejšie uvedené v bode 4)  
11.	Špecifickú pozornosť venovať horským a podhorským výrobným oblastiam a iným znevýhodneným regiónom 
Plnenie: V zmysle výnosu Ministerstva pôdohospodárstva SR o podpore podnikania v horských a iných poľnohospodársky znevýhodnených oblastiach (č. 3809/1/2000-100) sa poľnohospodárske podnikanie v týchto oblastiach podporuje predovšetkým osobitnými dotáciami na trvalé trávne porasty (TTP), dotáciami na ornú pôdu a na trvalé kultúry.  Konkrétne je táto podpora zameraná na :
•	podporu  udržiavania kvality poľnohospodárskej pôdy udržiavaním trvalých trávnych porastov ( je ďalej podmienená dodržaním minimálnej hustoty zvierat vyjadrených veľkými dobytčími jednotkami)
•	podpora obhospodarovania ornej pôdy sa realizuje prostredníctvom dotácií na kompenzáciu nižšej dôchodkovosti v dôsledku znevýhodnených výrobných podmienok obhospodarovanej ornej pôdy. Táto podpora  sa poskytuje agropodnikateľovi na hektár ornej pôdy. (podmienkou je dosiahnutie stanovených  tržieb  z poľnohospodárskej  činnosti  v prepočte na jeden hektár)
•	podporu diverzifikácie  poľnohospodárstva v znevýhodnených výrobných podmienkach pri pestovaní špeciálnych trvalých kultúr. 
V posledných rokoch v týchto oblastiach nadobúda na význame podpora chovu kráv bez trhovej produkcie mlieka a vzhľadom na  vysoké zastúpenie oviec má v týchto oblastiach veľký význam podpora chovu oviec a kôz, 
Celkove predstavovali v rokoch 1999 a  2000 dotácie na uvedenú podporu  objem 6,7 mld. Sk  a  v tomto roku sa počíta s čiastkou 3,4 mld. Sk..
Koncepcia APK do roku 2005 počíta s výraznejším priblížením k systému uplatňovanému  v krajinách EÚ. Pôjde predovšetkým o prechod na viacúrovňovú podporu, to znamená oddelenie podpory zameranej na udržiavanie krajiny a plnenie environmentálnych úloh od podpory poľnohospodárskej výroby.
12.	Prijať novelu zákona o poľnohospodárstve, v rámci ktorej riešiť valorizáciu dotácií
Plnenie: Novelizácia bola vykonaná zákonom  č. 361/2000 Z.z., ktorým sa mení a dopĺňa zákon č. 240/1998 Z.z. o poľnohospodárstve a o zmene a doplnení ďalších zákonov. 
Novelou zákona  o poľnohospodárstve  bol riešený najmä  systém valorizácie dotácií v závislosti na vývoji inflácie, spolufinancovanie podporných rozvojových programov Európskej únie, ako aj niektoré otázky ochrany domáceho trhu pred nadmernými dovozmi; upresnil sa tiež systém platieb za odpredané poľnohospodárske výrobky. 
13.	Transformovať súčasný Štátny fond trhovej regulácie na intervenčnú agentúru
Plnenie: Zákonom o organizovaní trhu s vybranými poľnohospodárskymi výrobkami, ktorý bol prerokovaný a schválený v NR SR v mesiaci október a vyšiel v zbierke zákonov pod č. 491/2001 Z.z.  je  riešená transformácia  ŠFTR  na Intervenčnú agentúru s účinnosťou od 1.1. 2002.
Na realizáciu intervenčných nákupov a predajov, podporu exportu a ostatné aktivity ŠFTR v rokoch  1999, 2000  a na základe predpokladu na 2001boli čerpané finančné prostriedky v celkovom v objeme  8,7 mld. Sk. 
14.	Prehodnotiť cenovú politiku a regulačné opatrenia trhu s cieľom riešiť cenovú disparitu
Plnenie: S cieľom stabilizácie cenovej hladiny agropotravinových výrobkov boli na vybrané komodity už v roku 2000 vyhlásené  minimálne a garantované ceny s tým, že postupne po roku 2001 sa v súlade s Koncepciou agrárnej a potravinovej politiky do roku 2005 prejde na systémy usmerňovania trhu využívané v krajinách EÚ.  

15.   Podporovať proces vytvárania výrobných a odbytových združení
Plnenie: Súčasná dotačná politika obsahuje tento podporný titul  a ráta sa s ním aj v novej koncepcii. 
Podpora zakladania odbytových organizácií výrobcov bude realizovaná aj prostredníctvom   programu SAPARD. 
Riešením tejto problematiky sa zaoberá tiež projekt nemeckej technickej pomoci Transform č. SR - 97-01, predbežne schválený na obdobie 1998/2001 v  oblasti ovocie, zelenina a víno.

16.   Prijať opatrenia na podporu exportu a ochranu proti nežiadúcim dovozom
Plnenie: Vzhľadom na limitované rozpočtové zdroje sa priame podporné  opatrenia na   oživenie  exportu využívajú len v obmedzenom rozsahu (hlboko pod úroveň, ktorú závery dohôd GATT 1994 stanovili). V oblasti ochrany domáceho trhu sú využívané možnosti v súlade s medzinárodnými záväzkami SR (dohody WTO, EÚ, CEFTA, DVO, CÚ) a domácou legislatívou.
V rámci liberalizácie obchodu vláda SR schválila návrh MP SR na rozšírenie koncesií vo vzájomnom obchode s EÚ za poľnohospodárske produkty (uznesenie vlády č. 445 zo 14. 6.2000) Dohoda s EÚ platí od 1. 7.2000. U necitlivých výrobkov (kde EÚ mala do 10 % clo) sa dohodlo zrušenie cla na oboch stranách. Súčasne sa u vybraných citlivejších komodít dohodol systém tzv. dvojitej nuly, kde v rámci dohodnutých kvót sa obojstranne zrušilo clo a súčasne vývoz danej komodity aj mimo kvóty sa bude realizovať bez exportných dotácií. Tieto kvóty sa budú každoročne postupne zvyšovať (ide napr. o bravčové mäso, hydinové mäso, syry atď.).
Súčasťou dohody je aj zoznam ďalších komodít, ktorý vychádza z exportných požiadaviek SR. Na tieto výrobky sa dohodli kvóty pri nulovom cle s asymetriou v prospech Slovenska (ide napr. o potravinové prípravky pre výživu zvierat, bobulové ovocie, špargľu atď.).
V roku 2001 boli ukončené expertné rokovania za ďalšiu liberalizáciu obchodu so spracovanými poľnohospodárskymi  výrobkami a liberalizácia obchodu s rybami a rybími výrobkami, tieto dohody vstúpia do platnosti po odsúhlasení Asociačnou radou SR/EÚ.
MP SR v záujme  vytvorenia vyššieho objemu vývozu niektorých poľnohospodárskych produktov v roku 2001, odporučilo Ministerstvu hospodárstva SR preradiť živočíšne produkty (HS 0102) – živý hovädzí dobytok  z neautomatického  do automatického licenčného režimu. MH SR Výnosom č. 3 /2001  zo dňa 5.6.2001 bola uvedená komodita preradená do režimu automatických licencií.  Obilniny a výrobky z obilnín  a semeno repky  vzhľadom na katastrofálnu úrodu v roku 2000, zostali  aj pre rok 2001 v režime neautomatických licencií. Naviac uznesením  vlády SR č. 256 z 15.3.2001 bolo uložené ministrovi hospodárstva  nerealizovať  vývozy obilnín (okrem BIO obilnín a osiva) až do vrátenia zapožičaného množstva  Správe štátnych hmotných rezerv.

17.	Iniciovať prevod vlastnícky neidentifikovateľnej pôdy zo správy SPF do správy obcí
Plnenie:  Realizácia tohto opatrenia by si vyžadovala zmenu príslušných článkov ústavy, kde sa nepočíta so správou cudzieho majetku obcami.
Podľa koaličnej dohody z januára 2001 sa bude riešiť  prevod pôdy neznámych vlastníkov takto :  “Pôda, ktorá je vo vlastníctve štátu a nachádza sa v intravilánoch obcí, pričom tieto ju  potrebujú pre svoj rozvoj a budovanie verejnoprospešných stavieb, sa príslušnou legislatívnou úpravou, ktorá bude prijatá ešte v tomto roku, prevedie do vlastníctva obce. Ostatná štátna pôda a pôda neznámych vlastníkov zostane v správe Slovenského pozemkového fondu s tým, že pri jej prenájmoch bude potrebný aj súhlas príslušnej obce”. 
Táto úloha už bola zabezpečená pri návrhu zákona, ktorým sa mení a dopĺňa zákon SNR č. 330/1991 Zb. a v interných pokynoch SPF na prenájom pozemkov. 

18.	Navrhnúť nástroje a opatrenia na motiváciu popredných podnikov a agropod-nikateľov  k preberaniu podnikov s vážnymi ekonomickými problémami
Plnenie: V zmysle metodického pokynu č. 1 - Programy fondu z 3.4.2000 k smernici Štátneho podporného fondu pôdohospodárstva a potravinárstva (ŠPFPP SR) o poskytovaní prostriedkov tohto fondu je možné využiť na tento účel nasledovné podpory: 
I.	odvetvie poľnohospodárstva a služieb: 
bod d) 1.1. podpora formou prevzatia neuhradených splátok maximálne do 5 mil. Sk voči komerčným bankám za investičné úvery a ich transformácia na pôžičky. Podmienkou je predloženie programu ozdravenia a preukázania návratnosti poskytnutej pôžičky a jeho kvalitatívneho zabezpečenia. Možnosť vrátenia úrokov z pôžičky vo výške 3% ročne a pôžička s dobou návratnosti 5 rokov. 
II.	na podporu preberania upadajúcich podnikov
bod c) 1.1. podpora nákupu nehnuteľného majetku vrátane súvisiaceho hnuteľného majetku za účelom obnovy podnikania v poľnohospodárstve. Pôžička sa poskytuje maximálne do výšky 90 % z kúpnej ceny, maximálne však do výšky 90% ocenenia podľa znaleckého posudku. Možnosť vrátenia úrokov z pôžičky vo výške 3% ročne a pôžička s dobou návratnosti 10 rokov. O podporu sa môže uchádzať subjekt, ktorý preukáže, že nemá majetkovú a personálnu prepojenosť s úpadcom. 
	Celkom v roku 2000 a 2001 boli zo ŠPFPP za účelom obnovy podnikania v poľnohospodárstve poskytnuté finančné prostriedky v objeme - 198,0 mil. Sk.

19.	Navrhnúť legislatívne opatrenia, ktoré vylúčia použitie notárskych osvedčení pri nadobudnutí vlastníctva  poľnohospodárskeho pôdneho fondu a lesného pôdneho fondu
Plnenie:  Úloha bola zabezpečená vypracovaním návrhu zákona, ktorým sa mení a dopĺňa zákon SNR č. 293 / 1992 Zb. o úprave niektorých vlastníckych vzťahov k nehnuteľnostiam v znení neskorších predpisov. Táto právna úprava bola schválená a je uverejnená v Zbierke zákonov, ako zákon č. 393/2000. Predmetnou novelou sa vypustila druhá časť zákona 293 / 1992, ktorá pojednávala o  podmienkach a postupe pri zápise za vlastníka do evidencie nehnuteľností. Uvedená problematika je riešená aj v notárskom poriadku.
20.	Pripraviť legislatívne úpravy dlhodobého nájmu poľnohospodárskej pôdy 
Plnenie: V  opatreniach k novej Koncepcii agrárnej a potravinovej politiky do roku 2005, ako aj v “Rozpracovaní a konkretizácia opatrení na realizáciu koncepčných zámerov a stanovených cieľov – koncepcie agrárnej a potravinovej politiky do roku 2005”, ktoré  schválila vláda SR v máji 2001 (č. uzn. vl. 378/2001)   je úloha v roku 2002 -  pripraviť zákon o nájme poľnohospodárskej pôdy. Zákon navrhuje MP SR zaradiť do Plánu legislatívnych úloh vlády na rok 2002.

21.  Navrhnúť zníženie dane z poľnohospodárskej pôdy
Plnenie:  V súlade s “Koncepciou agrárnej a potravinovej politiky SR do roku 2005” - v pripravovanom zákone o dani z nehnuteľností požadujeme zavedenie 0,45% sadzby dane z ornej pôdy a 0% sadzby dane  u TTP.

22.   Podporiť rozvoj inštitúcií na organizovanie trhu
Plnenie: Na zlepšenie trhového prostredia  na domácom i zahraničnom agropotravinovom trhu bol vypracovaný a v októbri 2001 NR SR schválený “Zákon o organizovaní trhu s vybranými poľnohospodárskymi výrobkami ”, ktorý už vyšiel v zbierke zákonov pod č. 491/2001 Z.z. . V nadväznosti na tento zákon sa Štátny fond trhovej regulácie pretransformuje  začiatkom roku 2002 na Intervenčnú agentúru. 
Ešte začiatkom roku 2000 bolo pri MP SR zriadené Samostatné agrárno-marketingové oddelenie, ktorého úlohou je zlepšenie organizovanosti agropotravinového trhu a podpora odbytu domácich výrobkov s využitím vyšších foriem spoločného štátneho marketingu. Toto oddelenie sa postupne pretransformuje na Slovenskú agrárnu marketingovú organizáciu  (SAMO) a stane sa   súčasťou Intervenčnej agentúry. 
23.	V lesnom hospodárstve zamerať štátnu lesnícku politiku na dlhodobé strategické ciele rozvoja lesníctva, zachovanie, ochranu a zveľaďovanie lesov 
Plnenie: V záujme riešenia dlhodobých strategických cieľov lesníctva na Slovensku, Ministerstvo pôdohospodárstva SR vypracovalo 2 rozhodujúce strategické materiály, ktoré boli predložené a schválené vládou SR. Ide o Program rozvoja lesného hospodárstva v SR do roku 2010 a Koncepciu lesníckej politiky SR do roku 2005. 
Program rozvoja lesného hospodárstva do roku 2010 konkretizuje hospodárske a verejno-prospešné úlohy lesného hospodárstva a ich zabezpečenie v krátkodobom a strednodobom horizonte a stanovuje rozvojové programy lesníctva SR. 
Programové ciele lesníctva do roku 2005 a postupné kroky  ich zabezpečenia stanovuje Koncepcia lesníckej politiky SR do roku 2005, ktorá stanovuje postup, zameraný na usporiadanie vlastníctva, správy, obhospodarovania a ochrany lesov, ďalej na ekonomiku, financovanie a obchodnú politiku lesného hospodárstva, zamestnávateľskú a sociálnu politiku lesníctva a v neposlednom rade na aproximáciu legislatívy a nástrojov riadenia lesníctva s krajinami Európskej únie. Programové ciele lesníctva a koncepcia lesníckej politiky boli rozpracované do konkrétnych opatrení na roky 2002 až 2005. 
24.	Využívať produkčné  funkcie lesov, predovšetkým domácimi spracovateľmi dreva, vysoko zhodnocujúcimi túto obnoviteľnú surovinu, s cieľom stabilizovať dôchodkovú situáciu obhospodarovateľov lesov
Plnenie: Na  zabezpečenie tohto cieľa Programového vyhlásenia vlády bol vypracovaný, prerokovaný a vo vláde SR schválený spoločný program rezortov MP SR a MH SR s názvom "Drevo - surovina 21. storočia".  Z lesníckeho hľadiska sa v programe presadzuje požiadavka zvýšenia využitia prebytkových sortimentov dreva najmä listnatého a tenších hrúbok ihličnatých drevín domácim spracovateľským priemyslom. Jeho cieľom je zvýšenie finálneho spracovania a využitia dreva v SR do roku 2005 asi o 1 mil. m3. V tomto smere boli vykonané opatrenia na vybudovanie nových drevospracujúcich kombinátov na spracovanie surového dreva v oblastiach, kde nie sú dostatočne využívané produkčné schopnosti lesov. 
Na realizáciu tohto programu bola v apríli t. r . zahájená výroba drevotrieskových dosiek a kuchynských liniek firmou SWEDWOD Slovakia, a.s.v Malackách, ktorá sa orientuje na spracovanie cca 160 tis.m3 dreva nižšej kvality, ktorého odbyt je v posledných rokoch na Slovensku problematickým. Ide v poradí už o štvrtý realizovaný projekt firmy SWEDWOD     v podmienkach SR.
25.	Prijať legislatívne  normy, určujúce postavenie lesného majetku štátu, jeho správy a využívania, ako aj nakladanie s neobhospodarovaným alebo nedostatočne obhospodarovaným neštátnym lesným majetkom
Plnenie: Tento cieľ Programového vyhlásenia vlády legislatívne upravuje Návrh zákona o lesoch a štátnej správe lesného hospodárstva ( je v štádiu prípravy do LRV SR), ktorý komplexne rieši zachovanie a zveľaďovanie lesov ako zložky životného prostredia a prírodného bohatstva krajiny. V návrhu zákona sa rieši aj nakladanie s neobhospodarovaným alebo nedostatočne obhospodarovaným neštátnym lesným majetkom. 
26.	Podpornú politiku v lesníctve zamerať na zabezpečenie hlavných cieľov lesníctva. Práce verejno-prospešného charakteru v lesoch a štátne lesnícke rozvojové programy zamerané na tvorbu a ochranu prírody a krajiny budú zabezpečované formou štátnej objednávky
Plnenie: Podporná politika lesníctva z verejných zdrojov v podmienkach SR nie je dostatočná. Podpora lesného hospodárstva štátom výrazne poklesla od roku l990, kedy predstavovala 1,120 mld. Kčs na 698 mil. Sk v roku l998. V roku l999 a 2000 bol určený transfer finančných prostriedkov pre lesné hospodárstvo vo výške 360 mil. Sk, čo vážne ohrozuje riadne obhospodarovanie lesov najmä vo výchove a ochrane lesov. Z týchto dôvodov v návrhu zákona o lesoch a štátnej správe lesného hospodárstva ministerstvo legislatívne rieši na nových princípoch podporu lesného hospodárstva štátom, ktorá bude zhodná so zásadami a systémami štátnej podpory v zahraničí (v Českej republike a v štátoch EÚ). 
V záujme komplexného riešenia problému podpornej politiky v lesníctve bude “Návrh financovania lesného hospodárstva do roku 2005  so zameraním sa na mimorozpočtové zdroje s návrhom legislatívnych postupov” po zapracovaní pripomienok v decembri 2001 opakovane prerokovaný na porade vedenia MP SR.  
Zo Štátneho fondu zveľaďovania lesa SR boli v rokoch 1999 až 2000  poskytnuté dotácie pre štátne a neštátne subjekty  v LH celkom 810,7 mil. Sk a do konca októbra 2001 v čiastke 322,3 mil. Sk.
27.	Zjednotením a posilnením štátneho dozoru v lesoch a vykonávaním odbornej poradenskej činnosti štátnymi lesníckymi inštitúciami zabezpečiť odbornú úroveň obhospodarovania lesov všetkými užívateľmi
Plnenie: MP SR  prostredníctvom opatrení iniciuje zvýšenie účinnosti dozoru štátnej správy pri obhospodarovaní lesov a poľovných revírov, kde sa zisťuje najviac nedostatkov. Pre posilnenie kontroly hospodárenia v poľovných revíroch bola vypracovaná vyhláška MP SR č.229/2001 o spôsobe kontroly ulovenej zveri, ktorá je platná od 1.7.2001. Posilnenie dozoru nad výkonom práva poľovníctva je  navrhnuté v legislatívnom zámere návrhu  zákona o poľovníctve, ktorý bol schválený vo vedení MP SR v septembri t.r. a bol predložený na medzirezortné pripomienkové konanie.
 O situácii v štátnom dozore v lesoch a odbornej úrovni obhospodarovania lesov všetkými užívateľmi  je informované raz ročne vedenie ministerstva na základe vypracovanej správy. Rezort pôdohospodárstva prijíma konkrétne opatrenia v spolupráci s Ministerstvom vnútra SR, najmä pokiaľ ide o účasť policajného zboru na zabezpečení úloh komplexného boja so zločinnosťou v lesnom hospodárstve, vrátane pytliactva. 
Plnenie úloh v tejto oblasti nezodpovedá vynaloženému úsiliu rezortu. Nepodarilo sa posilniť štátny dozor nad riadnym obhospodarovaním lesov orgánmi štátnej správy lesného hospodárstva krajských a okresných úradov z dôvodov výrazného krátenia ich rozpočtu. 
Zlepšenie činnosti orgánov štátnej správy lesného hospodárstva a poľovníctva možno očakávať až po vytvorení špecializovanej štátnej správy v zmysle uznesenia vlády SR č. 230 zo dňa 11. 4. 2000, ktoré vláda prijala v súvislosti so schválením Koncepcie decentralizácie a modernizácie verejnej správy. 
28.	Zabezpečiť, aby vodohospodárska politika štátu umožňovala uspokojiť hospodárske a ostatné celospoločenské potreby a súčasne umožnila cieľavedomé riadenie, racionálne využívanie a ochranu vôd
Plnenie: Ako východisko pre plnenie uvedenej úlohy boli vypracované tieto koncepčné dokumenty: Program rozvoja vodného hospodárstva do roku 2010 (v decembri r. 1999 bol prerokovaný a prijatý vo vláde SR). Koncepcia vodohospodárskej politiky SR do roku 2005, bola schválená uznesením vlády SR č. 404 z 9.5.2001 a uznesením Národnej rady SR číslo 1477 z 13.6.2001.
Nadväzne MP SR vypracovalo a 6.9.2001 zaslalo predsedovi vlády SR listom ministra pôdohospodárstva “Časový harmonogram plnenia realizačných nástrojov uvedených v Koncepcii vodohospodárskej politiky SR do roku 2005”.
29.	Navrhnúť opatrenia pre systematickú starostlivosť o prevádzku a údržbu vodných tokov a majetok vodného hospodárstva
Plnenie: Cieľom tejto úlohy je objektivizovať náklady súvisiace so zabezpečovaním vodohospodárskej prevádzky na vodných tokoch, vodných dielach, hlavných melioračných zariadeniach a ostatných vodohospodárskych zariadeniach.
Uvedený problém bude doriešený v návrhu na vecnú reguláciu ceny povrchovej vody a  návrhy  na riešenie rozsahu a výšky platieb a náhrad za tovary a činnosti vo vodnom hospodárstve. V nadväznosti na zákon o vodách, predseda vlády SR súhlasil s termínom predloženia týchto návrhov do troch mesiacov po prijatí nového zákona o vodách v Národnej rade SR.. “Zákon bol 7.11.2001 schválený vládou SR s pripomienkami prijatými na rokovaní vlády SR uznesením č.1071/2001” (zatiaľ nebol schválený v NR SR).
V záujme definitívneho doriešenia nedostatku finančných zdrojov nielen na dostavbu vodného diela Gabčíkovo, ale aj na vytvorenie podmienok pre jeho bezpečné prevádzkovanie a postupné splatenie záväzkov súvisiacich s poskytnutými úvermi, bol vypracovaný Návrh na riešenie usporiadania majetkových vzťahov vo Vodnom diele Gabčíkovo, ktorý bol schválený uznesením vlády SR č. 619 z 3.7.2001. Realizáciou úloh stanovených týmto uznesením vlády dôjde tiež k zosúladeniu vlastníckych vzťahov na VDG so zmluvou z r. 1977 (medzinárodná Zmluva medzi ČSSR a MĽR o výstavbe a prevádzke Sústavy vodných diel Gabčíkovo-Nagymaros zo 16. septembra 1977).
30.	Vypracovať návrh transformácie štátnych podnikov vodární a kanalizácií bezodplatným prevodom súčasných vodovodných a kanalizačných systémov obciam 
Plnenie: - Koncepcia transformácie štátnych podnikov vodární a kanalizácií s názvom Správa o postupe realizácie transformácie štátnych podnikov vodární a kanalizácií a bezodplatného prevodu majetku štátu do vlastníctva obcí bola predložená na rokovanie vlády SR v apríli roku 2000. Vzhľadom na zásadný nesúhlas ministerky pre správu a privatizáciu národného majetku bolo vypracované nové znenie predmetného materiálu, v ktorom boli zohľadnené pripomienky PEM, MSPNM SR, ostatných ústredných orgánov a námety ZMOS, ÚMS. Tento materiál bol predložený na rokovanie vlády SR v decembri 2000 a nadväzne prerokovaný a schválený uznesením č. 35 zo 17. januára 2001. V súlade s úlohou z citovaného uznesenia bol vypracovaný jednotný Harmonogram opatrení na ďalší postup transformácie štátnych podnikov vodární a kanalizácií bezodplatným prevodom majetku štátu na obce, prerokovaný a schválený vládou SR uznesením č. 217 zo 7. marca 2001. Nadväzným uznesením vlády SR číslo 542 z 13.6.2001 bol vyslovený súhlas s vytvorením 6 obecných akciových vodárenských spoločností v SR. 
V súvislosti s vyhodnotením plnenia úloh vyplývajúcich z rozpracovania Programového vyhlásenia vlády SR na podmienky MP SR je možné za vodné hospodárstvo konštatovať pozitívny prínos aj z hľadiska využitia finančných prostriedkov zo Štátneho vodohospodárskeho fondu SR. 
Za obdobie rokov 1998 až 2001 (očakávaný predpoklad) boli poskytnuté finančné prostriedky 709 obciam v celkovej výške 1 257 976 tis. Sk. Realizáciou vodovodov, kanalizácií a ČOV aj z prostriedkov ŠVF SR sa za uvedené obdobie zvýšil počet obyvateľov zásobovaných z verejných vodovodov z 81,75 % na 83,5 % v roku 2001 (očakávaná skutočnosť) a počet obyvateľov pripojených na verejnú kanalizáciu z 53,9 % na 55,2 % z  (očakávaná skutočnosť) z celkového počtu obyvateľov SR (5,4 mil.).
31. Legislatívnymi a organizačnými opatreniami zabezpečiť funkčnosť nadradených vodárenských sústav
Plnenie: Cieľom tejto úlohy je zabezpečenie funkčnosti nadradených vodárenských sústav v SR, ktoré boli definované MP SR. Vzhľadom na to, že návrh transformácie štátnych podnikov vodární a kanalizácií a bezodplatný prevod majetku štátu do vlastníctva obcí rieši prechod celého majetku (infraštruktúrny majetok vodovodov a kanalizácií, nadobecný majetok vodovodov a kanalizácií, nadradené vodárenské sústavy ako aj prevádzkový majetok) na vytvorené obecné vodárenské spoločnosti, ktoré spĺňajú podmienku technickej a technologickej funkčnosti, bude zabezpečená i funkčnosť nadradených vodárenských sústav. Legislatívne opatrenia pre činnosť vodárenských spoločností budú predmetom pripravovaného zákona o verejných vodovodoch a verejných kanalizáciách.
32. Pripraviť návrh zákona o verejných vodovodoch a verejných  kanalizáciách
Plnenie: Uvedený návrh zákona bol v súlade s uznesením vlády SR č. 703 z 18.7.2001 predložený 27.9.2001 na rokovanie Legislatívnej rady vlády SR..
Bol prerokovaný v Legislatívnej rade vlády SR 20.11.2001 s tým, že je potrebné ho v niektorých častiach dopracovať.
33.  Vhodnou legislatívnou úpravou zabezpečiť prevod zavlažovacích a odvodňovacích zariadení do rúk vlastníkov, resp. užívateľov  poľnohospodárskej pôdy
Plnenie: Na riešenie tohto závažného problému bol vypracovaný Návrh transformácie majetku hlavných melioračných zariadení, ktorý bol schválený 36. poradou vedenia ministerstva 19. decembra 2000, kde sa ako prechodné – prípravné riešenie  schválilo vytvorenie samostatného odštepného závodu pre správu hlavných melioračných zariadení v rámci Slovenského vodohospodárskeho podniku, š. p. Banská Štiavnica, so začlenením Výskumného ústavu meliorácií a krajinného inžinierstva do tejto organizačnej zložky k 1.4.2001. Toto riešenie sa realizovalo.
34. Integrovanou vidieckou politikou (prijatie programu rozvoja vidieka) podporiť         ekonomickú a sociálnu diverzifikáciu na vidieku pri využití všetkých prírodných a materiálových zdrojov
Plnenie: Viď bod 4 a 7. 
Bola vypracovaná a v apríli 2000 schválená Koncepcia ochrany a využívania poľnohospodárskej pôdy, ktorá bilancuje situáciu z hľadiska ochrany poľnohospodárskej pôdy SR a navrhuje opatrenia na zabezpečenie štátneho záujmu SR a splnenie požiadaviek EÚ na správne využívanie zdrojov pôdy na Slovensku v intenciách udržateľného využívania.
35.  Prehĺbiť spoluprácu so Slovenskou poľnohospodárskou a potravinárskou komorou a záujmovými zväzmi
Plnenie: Prostredníctvom svojich priamych zástupcov v rezortných komisiách a pracovných skupinách i prostredníctvom stáleho zástupcu na pravidelných zasadnutiach vedenia ministerstva má SPPK možnosť priamo ovplyvňovať rozhodovanie o zásadných veciach prípravy rezortných dokumentov a koncepčných materiálov predkladaných na rokovania nadrezortných orgánov.  MP SR má s SPPK prijaté konkrétne zásady spolupráce. Zástupcova zväzov a združení sa  tiež podieľajú na príprave rozvojových programoch a  koncepcií   za príslušné agrokomodity. 

V dokumente “Rozpracovanie Programového vyhlásenia vlády SR” prijalo MP SR viac ako 300 konkrétnych úloh a opatrení,  ktoré zabezpečujú priority Programového vyhlásenia vlády SR v podmienkach rezortu pôdohospodárstva. 

Bratislava december 2001